   ڊربي (ويب ڊيسڪ) قومي ڪرڪيٽ ٽيم جي بالنگ ڪوچ وقار يونس چيو آهي ته ڪو به رانديگر ٽيم لاءِ اڻٽر ناهي، محمد عامر کي ڏسڻو پوندو ته هو ڪٿي بيٺو آهي ته جيئن سندس مستقبل جي حوالي سان پلان ڪري سگهجي. ڊربي ۾ ويڊيو لنڪ تي ميڊيا جي سوالن جا جواب ڏيندي وقار يونس چيو ته عامر وائيٽ بال ڪرڪيٽ جو سدائين حصو رهيو آهي، هو تجربي ڪار بالر آهي، تڏهن کيس انگلينڊ گهرايو ويو. هن چيو ته ڀرپور پريڪٽس ڪري رهيا آهيون ته جيئن ڪا گهٽتائي نه هجي، اميد ته ٽيسٽ سيريز کان اڳ اسان ان پوزيشن ۾ هوندا ته انگلينڊ کي منهن ڏئي سگهون. سندس چوڻ هو ته شاهين آفريدي ۽ نسيم شاهه کي منهنجو ۽ وسيم اڪرم جو متبادل قرار ڏيڻ وقت کان اڳ هوندو پر منهنجي نظر ۾ اهي جوفرا آرچر ۽ مارڪ ووڊ کان وڌيڪ مهارت رکن ٿا، اميد ته اهي ٻئي وڏي عرصي تائين ملڪ لاءِ کيڏندا.